Flacăra olimpică ajunge, marţi, la Festivalul de Film de la Cannes, unde va fi purtată pe covorul roşu de atletul paralimpic francez Arnaud Assoumani.
"Tony Estanguet, Marie-José Pérec, Thierry Rey, Iliana Rupert, Marie Patouillet, Nélia Barbosa, Alexis Hanquiquant, Christine Caron şi Brahim Asloum vor fi alături de Arnaud Assoumani (campion paralimpic la para-atletism), care va purta flacăra olimpică pe covorul roşu", au anunţat organizatorii celebrului eveniment de la Cannes.
Un documentar inedit intitulat Olympiques! - La France a des Jeux, realizat de Mickaël Gamrasni, va fi proiectat în cursul serii de marţi la Festivalul de Film de la Cannes. "În acest film, produs de France Télévisions, trei generaţii de sportivi francezi sunt reunite pentru prima dată, dezvăluind de ce Franţa are o istorie foarte specială cu Jocurile Olimpice", se arată în comunicatul de presă al Festivalului.
Flacăra olimpică se va întoarce apoi la Cannes în 18 iunie, în cadrul turneului său în Franţa înainte de competiţia de la Paris (26 iulie-11 august).